钦定古今图书集成/明伦汇编/官常典/第562卷 > 史孝章
## 钦定古今图书集成/明伦汇编/官常典/第562卷 > 史孝章

按《唐书》本传：孝章，字得仁，资修谨。父宪诚，以战力奋，
宾客用挽彊击剑相矜，孝章独退让如诸生，称道皆
《诗》《书》。魏博节度使李愬阅大将子弟籍于军，孝章愿
以文署职，愬奇之，檄试都督府参军。宪诚得魏，迁士
曹参军。孝章见父数奸，命内非之，承间谏曰：“大河之
北号富强，然而挺乱取地天下，指河朔若夷狄然。今
大人身封侯，家富不赀，非痛洗溉，竭节事上，恐吾踵
不旋，祸且至。”因涕下沾衿。父麤武不尽听，文宗贤之，
授孝章节度副使，累迁检校左散骑常侍。父欲助李
同捷，孝章切争，宪诚稍惮其义。又劝出师讨同捷自
明，帝益嘉之，进检校工部尚书。及兵出，父敕孝章统
之入朝，劳予蕃厚。宪诚亦上书求觐，帝知非宪诚意，
特缘孝章悟发，故分相、卫、澶而授孝章节度使。未至，
魏人乱，父卒死于军。帝念史氏祸而恤孝章，故夺丧，
拜右金吾卫将军，徙节度郦坊，进检校户部尚书。久
之，自邠宁以病乞还，卒于行，年三十九，赠尚书右仆
射。孝章本名“唐”，后改今名。